《水调歌头 代寿朱子章》
元代·陈栎

七十古稀有，今喜见先生。紫阳家学渊奥，场屋旧家声。

鹗荐西风早岁，豹隐南山晚节，天爵自尊荣。桂子兰孙拥，南极老人星。

杜陵老，多酒债，羡修龄。岂如寿富兼得，熊掌与鱼并。

八十老翁为将，九十武公为相，不足为公称。鹤算与同久，道重藐公卿。

作者简介：（1252—1334）元徽州休宁人，字寿翁。学宗朱熹。宋亡，隐居著书。仁宗延祐初，乡试中选，不赴礼部试，教授于家。性孝友，刚正，动中礼法，与人交，不以势合，不以利迁。善诱学者，谆谆不倦。所居堂名定宇，学者称定宇先生，晚称东阜老人。有《尚书集传纂疏》、《历代通略》、《勤有堂随录》和《定宇集》。